Diari Oficial de la Generalitat Valenciana


Sumari del DOGV 2802, del 30-07-1996 (1996/838936)

ACORD de 16 de juliol de 1996, del Govern Valencià, pel qual s'aprova la declaració d'interés comunitari, pel procediment extraordinari, per a la instal·lació d'un càmping en sòl no urbanitzable del terme municipal de Torreblanca (Castelló).
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2802

Data del DOGV
:   30-07-1996

Secció del DOGV
:   ALTRES DISPOSICIONS

Número del document
:   1996/838936


Data del document
:   16-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 16 de juliol de 1996, del Govern Valencià, pel qual s'aprova la declaració d'interés comunitari, pel procediment extraordinari, per a la instal·lació d'un càmping en sòl no urbanitzable del terme municipal de Torreblanca (Castelló).   
El Govern Valencià, en la reunió del dia 16 de juliol de 1996, adoptà l'acord següent:  
A instància del senyor Antonio Selva Guillén, en representació d'El Campás, SL, la Conselleria d'Obres Públiques, Urbanisme i Transports ha tramitat l'expedient per a la declaració d'interés comunitari, relativa a l'atribució d'ús i aprofitament per a la instal·lació d'un càmping en sòl no urbanitzable del terme municipal de Torreblanca (Castelló), del qual són rellevants els següents:  
Antecedents de fet  
Primer  
El senyor Antonio Selva Guillén, actuant en representació d'El Campás, SL, va presentar en el Servei Territorial d'Urbanisme de Castelló, el dia 31 de gener de 1995, sol·licitud de declaració d'interés comunitari per a la instal·lació d'un càmping a Torreblanca.  
Examinada aquesta sol·licitud i ja que aquesta s'havia de tramitar pel procediment extraordinari de l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable, per ocupar una superfície superior a quatre hectàrees, amb data 6 de febrer de 1995 es va dirigir un escrit al sol·licitant en el qual se li demanava la documentació que establia aquest precepte, la qual, després de la pròrroga atorgada al termini inicial de 10 dies per a la seua presentació, es va presentar en aqueix servei el dia 12 d'abril de 1995, però encara era incompleta, cosa que va motivar una nova sol·licitud de documentació que es va presentar l'11 de maig següent.  
Segon  
A la vista de la documentació a què s'ha fet referència, completada el dia 15 de maig de 1995, es va sol·licitar l'informe preceptiu a l'Ajuntament de Torreblanca, reiterat mitjançant escrits de 17 de juny i 21 d'agost de 1995.  
L'informe municipal es va rebre el dia 2 d'octubre de 1995 i en la mateixa data el president de la Comissió Territorial d'Urbanisme de Castelló va disposar l'admissió a tràmit de la sol·licitud.  
Tercer  
Aquesta sol·licitud té per finalitat la declaració d'interés comunitari per a l'atribució d'ús i aprofitament de càmping, en sòl no urbanitzable comú, del terme municipal de Torreblanca.  
Afecta les parcel·les 13 i 15 del polígon 5, de 79.961 m2 de superfície, que integren la finca registral 5.168, segons manifestació de la promotora de l'expedient.  
En aquesta finca registral es pretén la instal·lació del càmping objecte de l'expedient, en el qual, a més de la zona d'acampada convencional, en principi, es preveu la instal·lació d'un màxim de 10 cabanyes de fusta prefabricades, de superfícies entre 20 i 40 m2, cada una.  
Es preveuen d'altres zones destinades a esports, piscines i aparcament, els costos de la instal·lació de les quals es xifra en 50.127.523 pessetes.  
Les edificacions que es pretenen executar són les de supermercat (700 m2), restaurant (700 m2), recepció (300 m2), bars (200 m2), serveis higienicosanitaris (600 m2) i centre cívic, a més de depòsit d'aigües semisoterrat de 600 m3 de capacitat. Excepte aquest, totes les edificacions tindran l'alçada d'una planta. El cost pressupostat per a l'execució de les edificacions és de 310.576.077 pessetes.  
Les obres d'infraestructura i dotació de serveis generals consisteixen en les de proveïment d'aigües, sanejament general, subministrament d'energia elèctrica i xarxa viària, i el seu pressupost és de 08.451.117 pessetes.  
Les obres de condicionament de l'interior de la parcel·la, consistents en distribució d'aigua, sanejament, energia elèctrica, xarxa viària, jardineria, condicionament de la platja i instal·lacions, pugen a un total de 06.224.357 pessetes.  
El pressupost total de l'actuació es xifra en 387.611.019 pessetes.  
Quart  
Després de l'admissió a tràmit que s'ha esmentat, es va sotmetre l'expedient, que inclou el projecte i l'estudi d'impacte ambiental, a informació pública, i en aquest tràmit:  
a) Es va publicar l'anunci corresponent en el periòdic Castellón Diario, de 25 d'octubre de 1995, i en el Diari Oficial de la Generalitat Valenciana número 2.620, de 7 de novembre de 1995.  
b) Es va notificar personalment al senyor Antonio Selva Guillén que es va manifestar com a titular registral de les parcel·les objecte de l'actuació.  
Durant el tràmit d'informació pública no es va formular cap al·legació ni iniciatives alternatives a la que s'ha descrit, de tot açò va expedir certificació acreditativa el cap del Servei Territorial d'Urbanisme de Castelló, amb data 5 de desembre de 1995.  
Cinqué  
S'han incorporat a l'expedient els informes següents:  
1. El ja al·ludit de l'Ajuntament de Torreblanca, de 21 de setembre de 1995, en el qual es proposa el valor de substitució de les cessions d'aprofitament no patrimonialitzable i per a zones verdes. Es va fer conéixer aquest informe per la promotora de l'expedient, la qual, mitjançant un escrit de 10 d'octubre de 1995, va expressar la seua acceptació dels termes de l'informe municipal esmentat.  
2. El de la Demarcació de Costes a València del Ministeri d'Obres Públiques, Transports i Medi Ambient, de 5 de desembre de 1995, emés en sentit favorable amb la condició que s'obtinguen les autoritzacions i concessions pertinents per a les actuacions en zona de domini públic marítim terrestre i de servitud de protecció.  
3. El de la Direcció General d'Obres Públiques, Divisió de Ports i Costes, de la Conselleria d'Obres Públiques, Urbanisme i Transports, de data 31 d'octubre de 1995, emés en sentit favorable amb les condicions següents:  
a) El projecte de la instal·lació haurà de preveure explícitament l'abocament d'aigües residuals que, atesa la proximitat al sòl urbà, haurà connectar amb la xarxa general de sanejament.  
b) Totes les edificacions projectades s'hauran de situar fora dels 100 metres de la zona de servitud de protecció.  
c) Les unitats d'acampada fixes s'han de situar fora de la zona de servitud de protecció, ja que es tracta d'un ús prohibit per l'article 45 del Reglament de Costes.  
d) La tanca del tancament haurà de complir el que disposa l'article 44.3 del Reglament de Costes.  
Aquest informe es va fer conéixer per la promotora de l'expedient i se li va concedir audiència, tràmit que es va evacuar mitjançant escrit de 16 de novembre de 1995.  
4. El del Servei Territorial de Turisme, de 20 de març de 1996, emés en sentit «molt» favorable.  
Així mateix, es va concedir audiència en l'expedient als ajuntaments d'Alcalá de Chivert i Cabanes, limítrofs al de Torreblanca. El primer, en acord de la seua Comissió de Govern de 7 de novembre de 1995, va quedar assabentat de l'objecte de l'expedient i va manifestar que no tenia res que hi al·legar. El segon no va contestar en el termini concedit per a això.  
Sisé  
En compliment del que estableix, l'estudi d'impacte ambiental de l'actuació es va sotmetre a la declaració d'impacte ambiental corresponent, emesa amb data 11 de gener de 1996, en sentit favorable, només als efectes ambientals, però amb les condicions següents:  
a) La delimitació de l'àrea del projecte, així com les característiques d'aquest, s'hauran de modificar d'acord amb l'informe emés al respecte per la Direcció Territorial de Medi Ambient de Castelló, de manera que s'evite l'afectació sobre el camí ramader número 1, carrerada del Mar, com a domini públic de la Generalitat Valenciana.  
L'informe a què es fa referència en aquesta condició, esmentat en el resultant cinqué de la declaració d'impacte ambiental que se cita, diu: «A pesar de l'anterior, i atesa la delimitació del projecte i la classificació dels camins ramaders del terme municipal de Torreblanca aprovada per ordre ministerial d'1 de juliol de 1974 (BOE de 03.09.74 i BOP de 21.09.74), es comprova l'existència del camí ramader número 1, carrerada del Mar, classificada amb 75 m d'amplària legal la delimitació de la qual està en tràmit des de 1993. Segons açò, el projecte devia ocupar 8.593,73 m2 del camí ramader esmentat, per la qual cosa s'haurà de reduir la superfície del projecte ja que afecta el domini públic de la Generalitat Valenciana».  
b) Abans de l'inici de les obres s'haurà de justificar documentalment que la capacitat prevista per a la depuradora municipal és suficient per a permetre el tractament de l'increment de volum dels abocaments previst a partir de l'inici de l'activitat; en cas contrari, s'haurà d'incorporar al projecte la previsió per a un tractament propi abans de l'abocament a la xarxa de clavegueram municipal.  
c) Pel que fa al subministrament d'aigua potable, el promotor de l'actuació haurà de tenir la concessió administrativa preceptiva per al proveïment d'aigua potable, emesa per l'organisme de conca. Aquesta concessió incorporarà l'informe tecnicosanitari corresponent, en el qual es determinaran les condicions amb les quals es podrà permetre l'ús per al proveïment humà de les aigües previstes. En qualsevol cas, les aigües esmentades hauran de complir el que estableix el Reial Decret 1138/1990, de 14 de setembre.  
d) Sense menyscapte del que establisca respecte d'això l'organisme competent en l'ordenació del litoral, l'execució de treballs en la platja, tal com es proposa en diversos apartats del projecte, s'haurà de sotmetre al tràmit de declaració d'impacte ambiental, d'acord amb el que estableix el punt 8.d) de l'annex I del Decret 162/1990, de 15 d'octubre, del Govern Valencià.  
e) En qualsevol cas i amb caràcter general, seran d'aplicació les mesures correctores següents:  
- Minimització dels moviments de terres i tractament dels residus d'obra en abocador controlat.  
- Adequació de la xarxa de vessament superficial, de manera que s'evite la retenció d'aigües superficials en el cordó litoral.  
- Disseny i execució d'un projecte de revegetació i condicionament paisatgístic, en el qual s'han d'establir les espècies que s'han d'utilitzar d'acord amb els suggeriments inclosos en els informes emesos per la Direcció Territorial de Castelló i Servei d'Espais Naturals.  
- Execució de la xarxa de sanejament interior i connexió a la xarxa de clavegueram municipal.  
- Conservació d'exemplars arboris madurs i manteniment de la vegetació natural.  
- Compliment de la Llei 22/1988, de 28 de juliol, i del Reial Decret 1.471/1989, d'1 de desembre, en les zones d'afectació del domini públic maritimoterrestre.  
Com que la declaració d'impacte ambiental esmentada alterava substancialment les determinacions del projecte presentat per la promotora de l'expedient, se li va concedir audiència perquè formulara al·legacions i modificara el projecte en els termes de la declaració expressada.  
El tràmit d'audiència es va realitzar mitjançant un escrit presentat el 2 de febrer de 1996, en el qual, després de prestar la seua conformitat a la instal·lació prèvia d'una estació depuradora en el mateix càmping, s'oposava a la modificació del projecte en allò que afecta el camí ramader repetidament esmentat, per estimar que el seu traçat i la seua configuració són inexistents ja que no ha resolt la Conselleria competent l'expedient instruït amb aquesta finalitat.  
L'escrit d'al·legacions esmentat es va fer conéixer per la Direcció Territorial de Medi Ambient de Castelló, i es va fer conéixer açò pel promotor de l'expedient. El centre esmentat va emetre informe, que es va rebre el 26 de febrer de 1996, en el qual es fa referència al fet que en l'expedient de delimitació del camí ramader el promotor d'aquesta actuació va formular al·legacions, que no van ser estimades al seu moment, per la qual cosa l'expedient de delimitació, una vegada va rebre l'informe favorable del Servei Jurídic de la Conselleria d'Agricultura i Medi Ambient, va ser tramés a la d'Economia i Hisenda per a la seua resolució.  
En data 7 de maig de 1996 va presentar un nou escrit el promotor, en el qual, després d'al·legar el que estima convenient, va acabar sol·licitant que s'aprovara l'expedient pel Govern Valencià i va admetre el compromís d'El Campás, SL, «d'adequar el projecte, objecte de la declaració d'interés comunitari, a l'informe de Medi Ambient i en el seu sentit, admet la reculada de la línia de façana amb el domini públic maritimoterrestre en 8.500 m2, amb caràcter transitori i, mentre no hi haja pronunciament definitiu sobre el traçat i delimitació del camí ramader denominat carrerada del Mar».  
Seté  
El conseller d'Obres Públiques, Urbanisme i Transports va emetre un informe favorable mitjançant resolució de 30 de maig de 1996.  
Fonaments de dret  
I. Ateses les característiques de l'actuació objecte de l'expedient, descrites en l'antecedent tercer, la resolució de la sol·licitud que encapçala aquest s'ha de resoldre d'acord amb el que estableix l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable, ja que la superfície ocupada per l'actuació supera les quatre hectàrees.  
Segons les prescripcions d'aquest precepte, la tramitació de l'expedient ha estat formalment correcta ja que s'han complit les exigències d'aquell.  
II. La llei abans esmentada, en el preàmbul, configura les declaracions d'interés comunitari, com la que és objecte d'aquestes actuacions, com una espècie de planejament puntual, de manera que formulada una sol·licitud concreta l'òrgan competent per a resoldre-la ha d'examinar tant la seua compatibilitat amb el planejament i amb els estàndards i condicions generals que estableix la llei, com la conveniència i oportunitat d'escometre la proposta, i ponderar-ne la incidència en la correcta vertebració del territori. Es tracta, en paraules del mateix preàmbul de la llei, de precisar la preferència i idoneïtat de la localització concreta, segons els criteris i finalitats propis de la competència per a l'ordenació del territori.  
Des d'aquesta òptica, no es pot deixar de valorar el contingut de la declaració d'impacte ambiental emesa en l'expedient, a la qual s'ha efectuat àmplia referència en tot l'anterior, especialment quan manifesta que l'actuació proposada ocupa 8.593,73 m2 de superfície corresponent al camí ramader número 1 de Torreblanca, carrerada del Mar, classificat per l'Ordre Ministerial d'1 de juliol de 1974. Superfície que la promotora de l'expedient ha d'excloure del seu projecte, com indicava la primera de les condicions de la declaració d'impacte ambiental. La promotora ha admés, per escrit que consta en l'expedient, la reculada de la línia de façana en els 8.500 m2.  
III. L'actuació s'ajusta als criteris d'ordenació territorial tant pel que fa al que estableix el planejament vigent, com a les derivacions que de l'impacte físic de l'activitat podria deduir-se. En aquest sentit s'ha de tenir en compte la declaració favorable d'impacte ambiental i l'informe favorable emés per l'Ajuntament de Torreblanca que assenyalava: «Tal com es dedueix de l'estudi d'impacte ambiental presentat pel peticionari El Campás, SL, i redactat pel senyor Vicente García Petit Querol, l'impacte territorial o social de l'activitat d'instal·lació del càmping sol·licitada pot considerar-se positiu, tant pel que fa a la flora, en què es poden substituir espècies no protegides per altres autòctones i típiques de la zona, així com pel que fa al paisatge, que actualment és d'abandó respecte de la vegetació i milloraria sensiblement amb l'establiment de zones verdes i edificacions típiques mediterrànies d'una sola planta pintades de blanc i cobertes de teula àrab.  
Pel que fa a l'impacte atmosfèric, o possible contaminació, s'ha de considerar que l'activitat sol·licitada no produeix un índex apreciable de pols, sorolls, ni fums i està al mateix temps ubicada en una zona allunyada dels nuclis de població.  
D'altra banda, les espècies arbòries que es pretenen plantar dissipen els sorolls i serveixen de barrera de protecció a aquests.  
L'impacte de l'activitat proposada, de caràcter social, en la zona que ens ocupa, és altament positiu, ja que es tracta d'una zona eminentment agrícola i ramadera amb un sector turístic incipient, però en creixement, que es veurà enormement potenciat per les característiques de l'activitat proposada i la seua ubicació, la seua implantació comporta, al mateix temps, la creació de gran nombre de llocs de treball, vuit directes en la mateixa instal·lació i indirectes relatius a una sèrie d'oficis, que necessita el desenvolupament de l'activitat.  
De tot el que s'ha dit anteriorment es pot qualificar d'altament positiu l'impacte, tant territorial com social, de l'activitat de càmping proposada en la zona que ens ocupa».  
IV. Respecte del règim de deures i cessions, d'acord amb l'article 20 de la Llei de la Generalitat Valenciana 4/1992, la promotora ha assumit les càrregues i obligacions pròpies d'un adjudicatari d'un programa d'actuació urbanística. Els promotors de l'expedient han optat per la cessió a l'Ajuntament de Torreblanca: «En tractar-se d'una activitat d'instal·lació de càmping en la qual la cessió del 15% a l'ajuntament de l'edificació que s'ha de realitzar, pel seu caràcter i escassa entitat, i el cost en metàl·lic és de 60.265.507 pessetes, inclòs el col·lector general, el 15% que li correspon a l'ajuntament puja a 9.528.621 pessetes. L'Ajuntament de Torreblanca exigeix a El Campás, SL, la cessió de la propietat del 10% de la superfície total de la parcel·la destinada a zones verdes». Tots aquests compromisos són establits per l'Ajuntament de Torreblanca, en un informe de data 11 de setembre de 1995, que consta en l'expedient.  
V. L'ordenació territorial i urbanística d'aquesta actuació integral és tècnicament correcta, tant des de la perspectiva municipal com autonòmica, i té en compte les condicions assenyalades en la declaració d'impacte ambiental d'11 de gener de 1996, que han de ser assumides per la promotora abans de l'inici de l'activitat. Així mateix la formalització a favor del municipi de les càrregues i obligacions a què s'ha compromés el promotor, abans de l'obtenció de la preceptiva llicència municipal urbanística sobre la base dels projectes tècnics corresponents, i garanteix el seu exacte compliment per import del 7% del cost total de l'actuació, i s'ha d'executar en el termini que indique la llicència municipal amb un màxim de dos anys a partir de l'obtenció d'aquesta llicència municipal.  
VI. El Govern Valencià és competent per a l'aprovació de l'ordenació i definició de l'aprofitament urbanístic d'aquesta actuació integral, en virtut del que estableix l'article 20.2 de la Llei de la Generalitat Valenciana 4/1992, de 5 de juny, sobre Sòl no Urbanitzable.  
D'acord amb els preceptes legals esmentats i la resta de normativa aplicable, a proposta del conseller d'Obres Públiques, Urbanisme i Transports, el Govern Valencià  
ACORDA  
1. Aprovar definitivament l'ordenació urbanística per a instal·lar un càmping, promoguda pel senyor Antonio Selva Guillén, en representació d'El Campás, SL, en les parcel·les 13 i 15 del polígon 5, finca registral número 5.168, del terme municipal de Torreblanca (Castelló), com a actuació integral d'interés comunitari, que s'ha de desenvolupar tal com estableix l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable.  
Aquesta ordenació i declaració d'interés comunitari, així com l'adjudicació a què es fa referència en l'apartat següent, s'ajustarà a les condicions especials establides en aquest acord.  
2. Adjudicar aquesta actuació integral d'interés comunitari a favor d'El Campás, SL, a qui se li atorga la legitimació necessària per a promoure l'activitat de càmping en els terrenys anteriorment esmentats.  
3. Condicionar i vincular aquesta adjudicació i legitimació al fet que la promotora designada complisca i satisfaça, en la seua totalitat, les obligacions i càrregues de naturalesa urbanística, així com els compromisos que ha assumit al llarg de la tramitació de l'expedient, que quedaran afectats en favor de l'Ajuntament de Torreblanca per a realitzar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si escau, de la mateixa declaració d'interés comunitari que té per objecte.  
4. La promotora haurà de garantir, davant l'Ajuntament de Torreblanca, la correcta i puntual execució de les instal·lacions en què consisteix l'actuació integral en un 7% del seu cost total, abans de l'inici de les obres. Les garanties es podran presentar en qualsevol de les formes establides en dret.  
5. Tot canvi que es produïsca en la titularitat de la promoció d'aquesta actuació integral, necessitarà l'autorització prèvia del Govern Valencià.  
6. L'acord d'adjudicació expressat en l'apartat 2 d'aquest acord caducarà, si en el termini de sis mesos, a comptar de la notificació, la interessada no ha sol·licitat, en condicions d'obtenir-la, la llicència municipal d'obres preceptiva. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys, i donarà lloc en contrari a la seua caducitat, que declararà, si arriba el cas, el conseller d'Obres Públiques, Urbanisme i Transports, a qui aquest acord li confereix les facultats necessàries amb aquesta finalitat, amb l'expedient previ instruït amb l'audiència de l'interessat i de l'Ajuntament de Torreblanca. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral fins que el Govern Valencià resolga una adjudicació d'aquesta o la suspensió definitiva.  
7. El desenvolupament de l'actuació integral s'ajustarà al projecte presentat per la promotora adjudicatària, excepte en els aspectes que resulten afectats per les condicions imposades per la declaració d'impacte ambiental de data 11 de gener de 1996, així com la resta de condicions que consten en els informes sectorials que es reprodueixen en l'antecedent cinqué, condicions que prevaldran i hauran de ser assumides tant pels projectes d'obra que desenvolupen aquesta declaració, com en el posterior manteniment i explotació de la instal·lació.  
Contra aquest acord, que posa fi a la via administrativa, s'hi pot interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició del recurs esmentat, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 16 de juliol de 1996  
El conseller secretari del Govern Valencià,  
JOSÉ JOAQUíN RIPOLL SERRANO